Toogtyve pladser. Det er hvad ludomanibehandlingen i Aalborg har til rådighed for at kunne behandle ludomanerne. Det er fire pladser færre i forhold til sidste år. Det skriver P4 Nordjylland. Søren Skensved, der er leder af ludomanibehandlingen i Aalborg forstår ikke Ministeriet for Sundhed og Forebyggelses prioritering. - Jeg ved ikke hvorfor, men det vil jeg undersøge og så ellers presse på. For med liberaliseringen af spillelovgivningen her den 1. januar er der flere og flere, der ryger ind i problemer, siger han til P4 Nordjylland. Søren Skensved vurderer, at ud fra de henvendelser, centret i Aalborg får, at 200 nordjyder hvert år har brug for behandling. Prisen for en behandling er 14.500 kr. En pris mange ludomaner ikke kan betale.
Der er færre fripladser til behandling af ludomaner i år. Men det er en fejlagtig strategi mener ludomanibehandlingen i Aalborg.